钦定古今图书集成/明伦汇编/皇极典/第233卷 > 真德秀大学衍义 > 《商高宗周成王之学》
## 钦定古今图书集成/明伦汇编/皇极典/第233卷 > 真德秀大学衍义 > 《商高宗周成王之学》

《书说命》：王曰：“来！汝说台小子旧学于甘盘，既乃遁于
荒野，入宅于河，自河徂亳，暨厥终罔显。尔惟训于朕
志。若作酒醴，尔惟麹糵；若作和羹，尔惟盐梅。尔交修
予，罔予弃，予惟克迈乃训。”说曰：“王！人求多闻，时惟建
事，学于古训乃有获。事不师古，以克永世，匪说攸闻。
惟学逊志，务时敏，厥修乃来，允怀干兹道，积于厥躬。”
惟敩学半念终始。典于学，厥德修，罔觉。监于先王成
宪，其永无愆。惟说式克钦承，旁招俊乂，列于庶位。

臣按：高宗之为太子也，学于甘盘，学未大成而甘盘遁归荒野，自河而亳不知所终，高宗自失甘盘，茫然无所于学，既得傅说，遂命之以续甘盘之业。“尔惟训于朕志” 者，望说以格心之事也。酒非麹糵不成，羹非盐梅不和，人君非贤者修辅无以进其德，汝交修我而无弃我，我能行汝之教，高宗之望于说者，如彼其切，说其可忘言乎？王人所以求多闻者，是惟立事而已。学必施于事，然后为有用之学，不然则所闻虽多，果何为哉？古训者，古先圣王之训，若《书》之典谟是也。学必求之古训，然后有得，若读非圣之书，其何益乎？获者，得之于己也。学必自得，然后为功，不然则道自道，我自我，犹未尝学也。人君行事，当“以古人为师，若自任己意，不师古昔，而能长治久安者，无是理也。” 于是又言：“为学之要，惟在逊志时敏。逊志者，卑逊其心，虽有如未尝有也。时敏者，进修及时，日新而又新也。凡人之害于学者，骄与怠而已。骄则志盈，善不可入；怠则志惰，功不可进。逊则不骄，敏则不怠，所修之道，自将源源而来。如井” 之泉，愈汲愈有矣。夫人孰不知此？然体之不诚，则虽得易失。惟信之深，念之笃，然后道积于厥躬。“积” ，犹积善之“积。” 今日造一理，明日又

“造一理，今日进一善，明日又进一善，持久不替，则道积于身，身即道，道即身，浑然无间矣。” 于是又言“敩之与学，各居其半，我之所教，仅能半之。” 高宗于此，尢当自力。必也一念终始，常在于学，无少间断，然后德之所修，有不知其然而然者。曰终始不曰始终者，学无止法也。上言道之积，下言德之修者，以理言之是谓“道，以所得言之是谓德，非有二也。” 说论为学之方至矣，犹虑高宗未知所法，则又勉之以成汤为法。成汤既盛矣，德犹恐其有愆，过必改而不吝，傥能视其成法，安得有愆？君德既修，然后大臣可居其职，招贤能以列庶位，说其敢不敬承乎！学之一字，前此未经见也。高宗与说始言之，遂开万古圣学之源，其功亦大矣哉。

《诗敬之》：“维予小子，不聪敬止。日就月将，学有缉熙于
光明。佛时仔肩，示我显德行。”

臣按：成王即政之初，群臣进戒首以“敬之” ，敬之为言，成王则谓予小子不聪而未能敬，方其日有所就、月有所进，其道何由，惟学而已。盖学则有缉熙光明之功，凡人之性本自光明，《大学》所谓“明德” 是也。惟其学力弗继，是以本然之光明日以暗晦，今当从事于学，犹妇功之绩接续而不已，以广我本性之光明，然辅弼我，使能当此负任，则群臣之责也。愿示我以显明之德行，使晓然知用力之方。此成王虑学之难进，故望于群臣者如此。德者行之本，行者德之发。成王之学，惟欲充其性之光明，进其身之德行，岂后世务外者比哉！

臣按：二君初非圣人之资，惟其知学之本，故能“克己蹈道” ，卒为商、周令王，后世未有及之者，学有功于人如此哉。